**STRATEGJIA E POLITIKËS SË JASHTME**

Përmbajtja

[**SHKURTESAT** 3](#_Toc531781591)

[**PËRMBLEDHJE EKZEKUTIVE** 4](#_Toc531781592)

[**HYRJE** 6](#_Toc531781593)

[**METODOLOGJIA** 7](#_Toc531781594)

[**SFONDI** 7](#_Toc531781595)

[**OBJEKTIVAT STRATEGJIKE** 7](#_Toc531781596)

[**1.** **FORCIMI I SUBJEKTIVITETIT NDËRKOMBËTAR** 9](#_Toc531781597)

[**1.1.** **Angazhimi për njohje me fokus të veçantë në pesë shtetet jo-njohëse brenda Bashkimit Evropian** 9](#_Toc531781598)

[**1.2.** **Forcimi i vazhdueshëm i bashkëpunimit strategjik me Shtetet e Bashkuara të Amerikës** 11](#_Toc531781599)

[**1.3.** **Vendosja dhe thellimi i marrëdhënieve dypalëshe** 12](#_Toc531781600)

[1.3.1. Thellimi i marrëdhënieve me shtetet njohëse 12](#_Toc531781601)

[1.3.2. Vendosja e marrëdhënieve me shtetet jo-njohëse 12](#_Toc531781602)

[**1.4.** **Anëtarësimi në organizata ndërkombëtare** 13](#_Toc531781603)

[**2.** **INTEGRIMI NË STRUKTURAT EUROATLANTIKE** 15](#_Toc531781604)

[**2.1.** **Zbatimi i suksesshëm i MSA-së dhe aplikimi për statusin e shtetit kandidat në BE** 16](#_Toc531781605)

[**2.2.** **Përafrimi i politikës së jashtme dhe të sigurisë me atë të BE-së dhe dialogu politik** 18](#_Toc531781606)

[**2.3.** **Përafrimi i marrëdhënieve dhe integrimi i Kosovës në NATO** 19](#_Toc531781607)

[**3.** **PROMOVIMI I MARRËDHËNIEVE TË MIRA FQINJËSORE** 21](#_Toc531781608)

[**3.1.** **Partneritet strategjike** 21](#_Toc531781609)

[**3.2.** **Përmbyllja e dialogut me Serbinë me njohje reciproke** 22](#_Toc531781610)

[**3.3.** **Kontributi aktiv në organizatat dhe nismat rajonale** 22](#_Toc531781611)

[**4.** **PROMOVIMI I VLERAVE TË PËRGJITHSHME DHE I IMAZHIT TË REPUBLIKËS SË KOSOVËS NË BOTË** 24](#_Toc531781612)

[4.1. **Forcimi i diplomacisë publike** 24](#_Toc531781613)

[**4.2.** **Promovimi i të drejtave të njeriut** 25](#_Toc531781614)

[**4.3.** **Rritja e pjesëmarrjes në rrjete dhe nismave joqeveritare** 25](#_Toc531781615)

[**5.** **PROMOVIMI I INTERESAVE EKONOMIKE TË REPUBLIKËS SË KOSOVËS** 27](#_Toc531781616)

[5.1. **Forcimi i diplomacisë ekonomike përmes sistemit të integruar** 27](#_Toc531781617)

[**5.2.** **Promovimi i mundësive për investime me mobilizimin e diplomacisë** 28](#_Toc531781618)

[**5.3.** **Rritja e eksporteve përmes bashkëpunimit të diplomacisë së Republikës së Kosovës me sektorin privat dhe publik** 28](#_Toc531781619)

[**5.4.** **Forcimi i sektorit të turizmit për interesat ekonomike** 29](#_Toc531781620)

[**6.** **MEKANIZMAT E ZBATIMIT, MONITORIMIT DHE RAPORTIMIT** 30](#_Toc531781621)

[**7.** **NDIKIMI BUXHETOR DHE ZBATIMI I STRATEGJISË** 31](#_Toc531781622)

# **SHKURTESAT**

**A5** – Karta SHBA – Adriatik; Karta e Adriatikut

**AIMF** – Shoqata Ndërkombëtare e Komunave Frankofone

**BE** – Bashkimi Evropian

**EEAS** – Shërbimi Evropian për Veprim të Jashtëm

**ERA** –Agjenda e Reformave Evropiane

**Frankofoni** – Organizata Ndërkombëtare e Frankofonisë

**FSK** – Forca e Sigurisë e Kosovës

**INTERPOL** – Organizata Ndërkombëtare e Policisë

**KB** –Kombet e Bashkuara

**KFOR** – Forcat e NATO-s në Kosovë

**KiE** – Këshilli i Evropës

**KIESA** – Agjencia për Investime dhe Përkrahjen e Ndërmarrjeve në Kosovë

**KOCAF** – Klubi i Bizneseve Frankofone të Kosovës

**MARRI** – Nisma Rajonale për Migrim, Azil dhe Refugjatë

**MFSK** – Ministria për Forcën e Sigurisë së Kosovës

**MKRS** – Ministria e Kulturës, Rinisë dhe Sporteve

**MPB** – Ministria e Punëve të Brendshme

**MPJ** – Ministria e Punëve të Jashtme

**MSA** – Marrëveshja e Stabilizim Asociimit

**NATO** – Organizata e Traktatit të Atlantikut Verior

**OEK** – Oda Ekonomike e Kosovës

**OBT** – Organizata Botërore e Tregtisë

**ON** – Organizatë ndërkombëtare

**ONF** – Organizata Ndërkombëtare e Frankofonisë

**PCC SEE** - Konventa e Bashkëpunimit Policor për Evropën Juglindore

**PKZMSA** – Plani Kombëtar i Zbatimit të MSA

**RCC** – Këshilli i Bashkëpunimit Rajonal

**RYCO** – Zyra për Bashkëpunim Rinor Rajonal

**SEECP** – Procesi i Bashkëpunimit të Evropës Juglindore

**SEEHN** - Rrjeti Shëndetësor i Evropës Juglindore

**SELEC** - Qendra e Zbatimit të Ligjit në Evropën Juglindore

**TCT** - Traktati i Komunitetit të Transportit

**UNESCO** – Organizata e KB për Arsim, Shkencë dhe Kulturë

**UP** – Universiteti i Prishtinës

**WB6** - 6 shtetet e Ballkanit Perëndimor: Kosova, Shqipëria, Mali i Zi, Maqedonia, Bosnjë Hercegovina, Serbia

**WBF** – Fondi për Ballkanin Perëndimor

# **PËRMBLEDHJE EKZEKUTIVE**

Rrugëtimi i Republikës së Kosovës që nga shpallja e pavarësisë është përshkruar me rezultate të dukshme në rrafshin diplomatik, përkundër numrit të madh të pengesave. Gjatë dhjetëvjetëshit të parë të shtetësisë, Kosova ka zbatuar me konsistencë një vistër aktivitetesh diplomatike me qëllim të arritjes së synimeve strategjike. Sidoqoftë, politikës dhe diplomacisë së Republikës së Kosovës i ka munguar një strategji koherente e cila do të ngërthente prioritetet strategjike të vendit si dhe informacionit dhe kontributit nga ana e Ministrisë së Punëve të Jashtme dhe Shërbimit Diplomatik.

Në këtë kontekst, është përpiluar ky dokument strategjik duke vendosur pesë objektiva strategjike në nivel të Ministrisë së Punëve të Jashtme dhe në nivel shteti (bashkë me nën-objektivat dhe treguesit e matjes së objektivave respektive). Këto objektiva janë: *forcimi i subjektivitetit ndërkombëtar të Republikës së Kosovës; integrimi në strukturat euro-atlantike; promovimi i marrëdhënieve të mirë fqinjësore; promovimi i vlerave të përgjithshme dhe i imazhit të Republikës së Kosovës në botë; si dhe promovimi i interesave ekonomike të vendit*. Në esencë, në nivel të orientimit të gjithmbarshëm të Republikës së Kosovës, këto objektiva synojnë t’i përgjigjen kërkesave afatgjate të vendit, e që rrjedhimisht si të tilla janë konstante, por që të gjitha i janë nënshtruar rivlerësimit kritik dhe analizës që merr për bazë rrethanat e brendshme dhe zhvillimet ndërkombëtare.

Në kuptimin e zbatimit të kësaj Strategjie, është e rëndësisë parësore të theksohet që me qëllim të sigurimit të efikasitetit sa më të madh, si dhe impaktit të politikës së jashtme dhe diplomacisë së Republikës së Kosovës, parashihen edhe mekanizmat e zbatimit, monitorimit dhe raportimit. Po ashtu vëmendje e theksuar në këtë dokument i është dhënë edhe ndikimit buxhetor të Strategjisë.

Nisur nga ky këndvështrim, ky dokument pritet t’i shërbejë jo vetëm orientimit afatgjatë të politikës së jashtme dhe diplomacisë, por veçanërisht të informojë veprimet afatshkurta dhe afatmesme të Ministrisë së Punëve të Jashtme dhe të gjitha institucioneve vendore të cilat në një ose tjetër kapacitet, kanë për mandat të realizojnë synimet që dalin nga kjo strategji. Në formë të përmbledhur objektivat strategjike konsistojnë si në vijim:

**Forcimi i subjektivitetit ndërkombëtar** të Republikës së Kosovës është prioritet strategjik për institucionet e vendit, dhe njëkohësisht reflekton përcaktimin e vullnetit sovran të institucioneve dhe qytetarëve të saj, për ta parë vendin e tyre anëtarë dhe pjesëmarrës aktiv në marrëdhëniet ndërkombëtare, si dhe në marrëdhënie të barabarta me të gjitha vendet e lira, demokratike dhe sovrane. Në mënyrë specifike, në kuadër të forcimit të subjektivitetit ndërkombëtar të Republikës së Kosovës, i rëndësisë së veçantë mbetet shtimi i numrit të njohjeve, me fokus të veçantë në pesë vendet e Bashkimit Evropian (Greqi, Qipro, Rumani, Sllovaki dhe Spanjë). Gjithashtu, kultivimi dhe thellimi i vazhdueshëm i marrëdhënieve dhe partneritetit strategjik me Shtetet e Bashkuara të Amerikës është pjesë e identitetit shtetëror të Republikës së Kosovës. Njëherësh ky partneritet strategjik, përpos se si qëllim në vete, është edhe parakusht fondamental dhe faktor shtytës i realizimit të objektivave të tjera strategjike në politikën e jashtme të Kosovës. Në kuadër të forcimit të subjektivitetit ndërkombëtar, vendosja dhe thellimi i marrëdhënieve dypalëshe gëzon një rol të veçantë, njësoj sikundër edhe anëtarësimi në organizata ndërkombëtare.

Procesi i **integrimit të Kosovës në strukturat euroatlantike**, gjegjësisht Bashkim Evropian dhe në NATO, karakterizohet me dinamikë më të ngadalshme, krahasuar me vendet e tjera në rajon. Si pasojë e mos-njohjes (nga pesë, gjegjësisht katër anëtarë), si rrugëtimi drejt BE-së ashtu edhe ai drejt NATO-s, vazhdon të mbetet një proces i vështirë dhe kompleks. Pengesat evidente nuk e zbehin rëndësinë dhe as përkushtimin në lidhje me orientimin strategjik të Kosovës për integrim në BE dhe NATO, gjë që manifestohet edhe përmes konsensusit të gjerë institucional e publik. Intensifikimi i dialogut politik me BE-në në njërën anë, dhe NATO-n në anën tjetër, i shërben njëkohësisht thellimit të bashkëpunimit me këto organizata dhe forcimit të kredibilitetit. Aktivitetet diplomatike drejtpërsëdrejti me shtetet anëtare jo-njohëse janë pjesë integrale e synimit për integrim të vendit në strukturat euroatlantike.

Politika e Jashtme e Republikës se Kosovës mbështetet në parimet e bashkëpunimit dhe fqinjësisë së mirë, paqes dhe stabilitetit me vendet e rajonit dhe me gjerë. Në këtë frymë, Kosova promovon **marrëdhënie të mira fqinjësore**, angazhohet për thellim të marrëdhënieve strategjike dhe të partneritetit rajonal, pjesëmarrjes aktive në organizata dhe nisma rajonale, dhe në përmbyllje të dialogut me Serbinë përmes njohjes së ndërsjellë.

Promovimi i vlerave të përgjithshme dhe i imazhit të ri të Republikës së Kosovës në botë dhe promovimi i interesave ekonomike të Republikës së Kosovës, janë objektiva të veçanta, por më ndërlidhje të ngushtë në mes vete. Diplomacia e Kosovës do të jetë në shërbim të drejtpërdrejtë të promovimit të imazhit sa më pozitiv të vendit, përfshirë këtu nxitjen e investimeve të huaja direkte, promovimin e brendit kosovar të prodhimeve, ndërlidhjes me shoqata botërore të biznesit dhe bashkërendim me panaire relevante.

# **HYRJE**

Ky dokument strategjik për Politikën e Jashtme të Kosovës ndërlidhet me Programin Kombëtar për Zbatimin e Marrëveshjes së Stabilizim Asociimit 2017-2021[[1]](#footnote-1), Programin e Qeverisë së Kosovës 2017-2021, përkatësisht me pikën e tretë, Politika e Jashtme dhe Integrimet Euro-Atlantike, si dhe me objektivat e MPJ nga po i njëjti program.[[2]](#footnote-2) Po ashtu ky dokument ndërlidhet edhe me Strategjinë për Arritjen e Njohjes së Plotë Ndërkombëtare të Republikës së Kosovës.[[3]](#footnote-3).

Dokumenti Strategjik i Politikës së Jashtme të Republikës së Kosovës përpilohet gjithashtu duke u bazuar në Planin Vjetor të Dokumenteve Strategjike për vitin 2018 të Zyrës së Kryeministrit.[[4]](#footnote-4)

Në përputhje me programin e Qeverisë së Republikës së Kosovës, synim parësor mbetet forcimi i subjektivitetit ndërkombëtar të Republikës së Kosovës, me mision të posaçëm në arritjen e njohjeve të reja, anëtarësimin e plotë në organizata ndërkombëtare e rajonale dhe sjelljen e investimeve të huaja direkte në Kosovë. Politika e jashtme e Republikës së Kosovës deri më tani është bazuar ne disa dokumente te ndryshme, duke e vështirësuar koordinimin e nevojshëm.

Zhvillimet globale, përfshirë ndryshimet brenda Bashkimit Evropian pas referendumit për daljen e Mbretërisë së Bashkuar, marrëdhëniet transatlantike, kërcënimet bashkëkohore të sigurisë në botën gjithnjë e më komplekse, imponohen si elemente të domosdoshme të trajtimit gjatë ndërtimit të premisës për një politikë të jashtme efektive të Republikës së Kosovës.

Duke pasur parasysh mungesën e gjertanishme të strategjisë së politikës së jashtme, vet procesi i hartimi i strategjisë është trajtuar edhe si një mundësi për avancim të konsensusit të brendshëm mbi objektivat themelore të politikës së jashtme gjatë fillimit të dhjetëvjetëshit të dytë të shtetësisë. Në esencë, ky dokument shërben si udhërrëfyes për punën e institucioneve të shumta me përgjegjësi të përgjithshme apo sektoriale në fushën e zbatimit të politikës së jashtme, duke paraqitur kështu një vlerë shtesë të konsolidimit të brendshëm dhe afirmimit ndërkombëtar të vendit.

# **METODOLOGJIA**

Grupi Punues për Strategjinë e Politikës së Jashtme ka realizuar analizë gjithëpërfshirëse të mjedisit të jashtëm dhe rrethanave të brendshme në të cilat institucionet e ngarkuara me përgjegjësi në fushën e politikës së jashtme operojnë. Qëndrimet e institucioneve relevante janë shqyrtuar dhe janë përfshirë përmes anëtarëve të Grupit nga radhët e institucioneve në fjalë dhe përmes takimeve të drejtpërdrejta. Ndër të tjera, krahas të gjitha departamenteve relevante të MPJ-së, në punimet e Grupit janë përfshirë zyra e Presidentit, zyra e Kryeministrit, Kuvendi, Ministria e Integrimit Evropian dhe Ministria e Financave. Po ashtu, sipas tematikave konsultime janë zhvilluar edhe me institucione të tjera relevante.

Analizës gjithëpërfshirëse i janë nënshtruar gjithashtu edhe legjislacioni i Republikës së Kosovës, struktura institucionale, rreziqet dhe mundësitë për maksimalizim të angazhimeve në fushën e politikës së jashtme. Me qëllim të identifikimit sa më objektiv të gjendjes dhe objektivave është nxitur pranimi i kontributeve nga pjesëtarë institucionesh të tjera, jashtë radhëve të Grupit Punues, sikundër edhe nga shoqëria civile e bota akademike.

# **SFONDI**

Që nga shpallja e Pavarësisë së vendit e deri më tani objektivat e politikës së jashtme pothuajse nuk kanë pësuar ndonjë ndryshim të madh. Përderisa kjo është e natyrshme për orientimet afatgjata të vendit, mungesa e deritashme një strategjie e cila i konfirmon këto objektiva, si dhe mungesa e rivlerësimit kritik dhe periodik të tyre, mund të rezultojë me pasiguri dhe inercion veprues. Po ashtu kjo mund të shoqërohet edhe me mungesë bashkërendimi institucional për ndërmarrje përmasash të këtilla. Për hartimin e një strategjie të politikës së jashtme përveç identifikimit të objektivave gjerësisht të pranuara, imponohen edhe rivlerësimi i vazhdueshëm në dritën e zhvillimeve brenda vendit, sikundër edhe në rajon dhe më gjerë. Gjithashtu, për një shtet të ri si Kosova, realizimi i objektivave është i mundur përmes kultivimit të vazhdueshëm të marrëdhënieve historikisht të forta me vende mike dhe ndërtimit të aleancave që janë në funksion të interesave shtetërore. Mbështetur në gjetje të raporteve të shumta, çështja e bashkërendimit institucional mbetet sfidë e veçantë për institucionet e vendit. Kjo bëhet veçanërisht problematike duke marrë parasysh numrin dhe peshën e institucioneve me përgjegjësi në fushën e politikës së jashtme. Kushtetuta e Republikës së Kosovës përcakton përgjegjësitë në rrafshin e politikës së jashtme, me role të posaçme të Presidentit, Qeverisë e Kuvendit. Marrë parasysh që nga një mandat qeveritar në tjetrin ka tendencë të ndryshimit të numrit të ministrive, përfshirë ato me përgjegjësi në fushën e politikës së jashtme, kjo gjithsesi ka implikime praktike të natyrës së bashkërendimit.

Për unitetin e qëndrimeve duhet të ketë bashkërendim të plotë dhe këshillim të vazhdueshëm ndërmjet institucioneve bartëse të politikës së jashtme. Nga ky aspekt, në Kosovë arritja e objektivave strategjike të politikës së jashtme kërkon koordinim të ngushtë ndërmjet institucioneve përgjegjëse dhe në përputhje me rolet e përcaktuar me kushtetutë të Presidentit, Kryesisë së Kuvendit, Zyrës së Kryeministrit, Ministrisë së Punëve të Jashtme, ministrive të linjës etj.

# **OBJEKTIVAT STRATEGJIKE**

Në kontekstin e rëndësisë për qytetarët dhe institucionet e Republikës së Kosovës, forcimi i subjektivitetit ndërkombëtar të vendit imponohet si prioritet strategjik. Në mënyrë specifike, i rëndësisë së veçantë mbetet shtimi i numrit të njohjeve, me fokus te pesë vendet e Bashkimit Evropian, forcimi i vazhdueshëm i partneritetit strategjik me SHBA, derisa vendosja dhe thellimi i marrëdhënieve dypalëshe gëzon një rol të veçantë, njësoj sikundër edhe anëtarësimi në organizata ndërkombëtare.

Si pasojë e mosnjohjes nga disa anëtarë të BE-së dhe NATO-s, si rrugëtimi drejt BE-së ashtu edhe ai drejt NATO-s mbetet i vështirë për Kosovën. Intensifikimi i dialogut politik me BE-në në njërën anë dhe NATO-n në anën tjetër është instrument i rëndësishëm i forcimit të kredibilitetit dhe mjet për thellim të bashkëpunimit.

Republika e Kosovës angazhohet në marrëdhënie të mira me shtetet fqinje dhe në thellim të marrëdhënieve strategjike. Kosova po ashtu i dedikohet anëtarësimit dhe pjesëmarrjes në organizata ndërkombëtare, si dhe promovon në vazhdimësi vlerat, imazhin dhe interesat ekonomike të vendit.

Duke pasur parasysh ato që u thanë më lartë, objektivat strategjike të politikës së jashtme të Republikës së Kosovës janë:

1. Forcimi i subjektivitetit ndërkombëtar;
2. Integrimi në strukturat Euroatlantike;
3. Promovimi i marrëdhënieve të mira fqinjësore;
4. Promovimi i vlerave të përgjithshme dhe i imazhit të Republikës së Kosovës në botë;
5. Promovimi i interesave ekonomike të Republikës së Kosovës.

1. **FORCIMI I SUBJEKTIVITETIT NDËRKOMBËTAR**

Forcimi i vazhdueshëm i subjektivitetit ndërkombëtar paraqet synim thelbësor të politikës së jashtme të Republikës së Kosovës. Duke ndërtuar mbi rezultatet e gjertanishme të njohjes së vendit nga shumica dërrmuese e botës demokratike, si një akt në përputhje të plotë me të drejtën ndërkombëtare që është validuar dhe afirmuar edhe përmes Mendimit Këshillues të Gjykatës Ndërkombëtare të Drejtësisë dhe si një kontribut i vlefshëm për paqen, sigurinë dhe drejtësinë në rajon, Republika e Kosovës mëton forcim të mëtejmë të subjektivitetit ndërkombëtar. Angazhimi për njohje të reja, zhvillimi i dialogut intensiv me partnerët strategjikë, vendosja e marrëdhënieve diplomatike dhe thellimi i bashkëpunimit të shumëfishtë me vendet njohëse nga të gjitha pjesët e globit dhe anëtarësimi në organizata ndërkombëtare, janë në fokus të politikës së jashtme.

Angazhimi për njohje me fokus të veçantë në pesëshen e vendeve aktualisht jo-njohëse paraqet në radhë të parë domosdoshmëri me qëllim të integrimit të vendit në Bashkimin Evropian. Si shtet që synon anëtarësimin në BE, Republika e Kosovës e konsideron si të domosdoshëm ndryshimin e qëndrimit të pesë shteteve jo-njohëse brenda BE-së, para se të kaloj në fazën e radhës së procesit integrues, atë të vendit kandidat. Përveç të qenit komponentë thelbësore për përshpejtim të procesit integrues, njohja nga pesë vendet anëtare të BE-së shërben si shtytje me peshë për njohje nga vende në pjesë të tjera të botës. Për më shumë njohja nga këto vende, do t’i kontribuonte edhe një qasjeje me koherente dhe më afirmuese të Bashkimit Evropian në procesin e zgjerimit, e veçanërisht në raport me rrugëtimin e Republikës së Kosovës në këtë proces.

Ruajtja dhe zhvillimi i partneritetit me SHBA është një ndër shtyllat konstante të politikës së jashtme të vendit. Për Republikën e Kosovës sigurimi i vëmendjes së çdo administrate amerikane ndaj rajonit të Ballkanit Perëndimor përgjithësisht, dhe Kosovës në veçanti, paraqet garanci për vendin gjatë proceseve integruese si dhe për konsolidim të rezultateve nga investimi i gjertanishëm për paqe, siguri dhe fqinjësi të mirë në këtë pjesë të botës. Krahas komponentës politike të bashkëpunimit, partneriteti me shtetin e Iowa-s është vlerë e shtuar e marrëdhënieve dypalëshe veçanërisht në rrafshin e sigurisë, zhvillimit ekonomik, arsimit dhe diplomacisë publike. Ky partneritet duhet të shtrihet edhe me shtetet tjera të veçanta të SHBA-ve. Republika e Kosovës synon thellim të mëtejmë të këtij partneriteti si në rrafshin e sigurisë, mbrojtjes, ekonomisë dhe arsimit.

Vendosja dhe thellimi i marrëdhënieve dypalëshe shënon evoluim cilësor me qëllim të identifikimit të fushave të interesit të ndërsjellë dhe ndërtimit të marrëdhënieve kuptimplota me shtetet e tjera.

Anëtarësimi në organizata ndërkombëtare ka rëndësi të veçantë për forcimin e subjektivitetit ndërkombëtar. Vëmendje e veçantë i kushtohet kombinimit të angazhimit për pjesëmarrje sa më aktive në organizata në të cilat Republika e Kosovës tanimë është anëtare dhe plotësimit të kushteve për anëtarësim në organizata të tjera.

* 1. **Angazhimi për njohje me fokus të veçantë në pesë shtetet jo-njohëse brenda Bashkimit Evropian**

Ndryshimet nëpër të cilat po kalon Bashkimi Evropian, të cilësuara si sfida më e madhe që mund të prek vet thelbin e projektit të BE-së, mund të ndikojnë në prioritetet e BE-së, si kushtëzimi i zgjerimit të BE-së me procesin e thellimit strukturor e funksional të saj, e me këtë të ndikojë në ngadalësimin e dinamikës së zgjerimit me vendet e Ballkanit. Anash këtij ndikimi, këto ndryshime nuk e vënë në pyetje përkushtimin e Kosovës për anëtarësim. Republika e Kosovës e projekton të ardhmen e vet si anëtare e BE-së dhe e koncepton BE-në si platformë tejet të rëndësishme për bashkëpunim politik, ekonomik dhe të sigurisë.

Me të implementuar Marrëveshjen për Stabilizim dhe Asocim, pengesa serioze e radhës në realizimin e hapit të radhës të procesit integrues për Kosovën, (statusin e vendit kandidat), është mosnjohja nga pesë vende anëtare. Në fakt të gjithë hapat e deritashëm të integrimit evropian të Republikës së Kosovës, përfshirë edhe liberalizimin, në një ose tjetër formë, janë ndikuar nga qëndrimi i pesëshes në fjalë, dhe kjo është reflektuar në qasjen e institucioneve të BE-së në nivel politik si dhe teknik në marrëdhënie me Kosovën. Ndryshimi i qëndrimit të vendeve në fjalë kërkon dialog intensiv me shtetet përkatëse, duke respektuar dinamikat specifike të politikës së brendshme të secilit nga vendet në fjalë. Përmes dialogut intensiv me përfaqësuesit e këtyre vendeve, përfshirë ligjvënësit, partitë politike e shoqërinë civile, Republika e Kosovës do të transmetojë argumentet për dallimet ndërmjet rastit të Kosovës dhe çështjeve të brendshme që këto vende mund të kenë, dobinë e njohjes së pavarësisë së Kosovës dhe kontributin që kjo i sjell si rajonit të Ballkanit Perëndimor ashtu edhe konsolidimit të stabilitetit dhe unitetit evropian.

Prioritete strategjike të angazhimit diplomatik për njohje duhet të mbeten pesë shtetet anëtare të Bashkimit Evropian të cilat ende nuk e kanë marrë vendimin politik të njohin Republikën e Kosovës. Në afat të gjatë apo të shkurtë, pa marrë parasysh a do të finalizohet marrëveshja e Republikës së Kosovës me Republikën e Serbisë apo jo, përderisa Kosova nuk njihet nga të gjitha shtetet anëtare të Bashkimit Evropian, jo të gjitha shtetet nga kontinentet e tjera priren të zhvillojnë një qasje afirmuese në lidhje më njohjen dhe marrëdhëniet me Republikën e Kosovës. Një numër i tyre vazhdojnë ta konceptojnë këtë si një problem evropian, dhe parapëlqejnë të presin pozicionimin e Bashkimit Evropian ndaj Republikës së Kosovës. Pavarësisht Kosova mëton që maksimalisht të shfrytëzojë kontekstin politik dhe juridik dhe të avancojë në nivele politike e diplomatike me hapjen e misioneve të përhershme në këto pesë shtete. Të vendosë dhe të thellojë marrëdhëniet nga vizita *ad hoc* në marrëdhënie të qëndrueshme dypalëshe derisa ato të marrin vendime për njohje politike.

Përmes këtij objektivi specifikisht synohet:

* Ndryshimi i qëndrimit të pesë vendeve jo-njohëse brenda Bashkimit Evropian dhe arritja e njohjes nga çdonjëri nga këto shtete individualisht;
* Shtimi numrit të njohjeve nga vende të tjera në botë.

Treguesit e matjes të këtij objektivi janë:

* Hapja e misioneve të posaçme në vendet jo-njohëse në Athinë, Bratisllavë, Bukuresht, Nikozi dhe Madrid;
* Emërimi i pesë diplomatëve/të dërguarve të posaçëm për këto shtete individualisht (pesë shtetet e BE-së);
* Avancimi i bashkëpunimit ndërparlamentar me këto pesë shtete, përmes vizitave të ndërsjella;
* Njohja e dokumenteve të Republikës së Kosovës nga shtetet jo-njohëse;
* Mbështetja e projekteve të përfaqësuesve të shoqërisë civile dhe medieve me shtetet përkatëse;
* Bashkëpunimi dhe koordinimi i ngushtë me aleatët dhe partnerët strategjik të Republikës së Kosovës për ndryshimin e qëndrimit të pesëshes së BE-së dhe shtimin e numrit të njohjeve.
	1. **Forcimi i vazhdueshëm i bashkëpunimit strategjik me Shtetet e Bashkuara të Amerikës**

Marrëdhënia dhe partneriteti strategjik në mes të Republikës së Kosovës dhe Shteteve të Bashkuara të Amerikës mbetet prioritet konstant i politikës së jashtme të vendit tonë. Partneriteti strategjik në mes të Kosovës dhe Shteteve të Bashkuara të Amerikës ka mbetur i palëkundur pavarësisht ndryshimeve të brendshme politike të dy vendeve. Politika jonë e jashtme vazhdon të jetë në linjë me diplomacinë e SHBA-së dhe rregullat e përgjithshme të së drejtës ndërkombëtare. Partneriteti strategjik përveç pozicionimit të përbashkët liberal/ekonomik përmban dhe dimensionin gjeopolitik të ndërlidhjes së rajoneve të kontinenteve të ndryshme në avancimin e interesave reciproke.

Krahas kultivimit të marrëdhënieve me të gjitha hallkat e pushtetit federal, vëmendje e veçantë do i kushtohet forcimit të partneritetit me shtetin e Iowa-s. Partneriteti me shtetin e Iowa-s është dëshmi praktike e zgjerimit të partneritetit në aspekte të ndryshme, ku krahas partneritetit politik kemi bashkëpunim në rrafshin e sigurisë, zhvillimit ekonomik, arsimit dhe diplomacisë publike. Për më shumë, bashkëpunimi me shtetin e Iowa-s ndërlidhet në aspektin e sigurisë përmes *Iowa National Guards* dhe përmes *Iowa Sister States*. Kjo e dyta mundëson bashkëpunim në arsim, ekonomi, sundim të ligjit, kulturë dhe agrokulturë. Përmes kësaj, synojmë që sa më shumë komuna të Kosovës të përfshihen në bashkëpunim në rrafshe të ndryshme profitabile.

Qeveria e Republikës së Kosovës të vazhdojë bashkëpunimin me *Iowa National Guards* në aspektin e sigurisë, ku kontributi i tyre në proceset e tanishme të transformimit të Forcës së Sigurisë së Kosovës në Forcat e Armatosura të Kosovës mbetet esencial.

Republika e Kosovës dhe Shtetet e Bashkuara të Amerikës kanë dhjetëra marrëveshje të nënshkruara në nivelin qeveritar në fusha të ndryshme të bashkëpunimit si: arsim, kulturë, investime, sundim të ligjit, armë të shkatërrimit në masë e të tjera. Të gjitha këto marrëveshje janë për përfitim të drejtpërdrejt të qytetarëve të shteteve respektive. Krahas këtyre marrëveshjeve synohet thellim i mëtejmë i këtij partneriteti strategjik në ngritjen e numrit të marrëveshjeve të bashkëpunimit me shtete specifike dhe në nivel federal.

Përmes këtij objektivi synohet:

* Vazhdimi i bashkëpunimit në aspektin e sigurisë me *Iowa National Guards*;
* Lidhja e marrëveshjeve të Komunave të Kosovës me *Iowa Sister States;*
* Intensifikimi i bashkëpunimit me shtete përkatëse të Shteteve të Bashkuara të Amerikës;
* Zgjerimi i gamës së marrëveshjeve në nivel federal në pajtim me nevojat e dy vendeve.

Treguesit e matjes të këtij objektivi janë:

* Numri i komunave të përfshira në bashkëpunimin e Iowa Sister States;
* Numri i marrëveshjeve të nënshkruara me shtetet specifike;
* Numri i marrëveshjeve të nënshkruara në nivelin qendror ndërmjet Kosovës dhe SHBA.
	1. **Vendosja dhe thellimi i marrëdhënieve dypalëshe**

Prioriteti i politikës së jashtme i Republikës së Kosovës në promovimin e sovranitetit të Republikës së Kosovës dhe njohjes ndërkombëtare mbetet prioritet i pandryshuar që nga viti 2008. Për më shumë, politika e jashtme angazhohet në ndërtimin dhe konsolidimin e marrëdhënieve të mirëfillta dypalëshe të bazuara në respekt të ndërsjellë për promovimin e interesave të përbashkëta. Synimet kryesore të politikës sonë të jashtme në aspektin dypalësh janë: angazhimi për njohje të reja dhe thellimi i marrëdhënieve me vendet njohëse. Pavarësisht kaheve të ndryshme të koncentrimit, për njohje të reja a thellim marrëdhëniesh me shtetet që tanimë e njohin Republikën e Kosovës, këto do të trajtohen në mënyrë ekuivalente nga politika e jashtme. Fuqizimi i marrëdhënieve dypalëshe ka theks të veçantë në bashkëpunim politik, diplomatik, ekonomik dhe arsimor. Kjo bëhet me qëllim të identifikimit të fushave të interesit të ndërsjellë dhe kultivimin e vazhdueshëm të marrëdhënieve me shtetet e tjera.

* + 1. Thellimi i marrëdhënieve me shtetet njohëse

Thellimi i marrëdhënieve dypalëshe shënon evoluim cilësor me qëllim të identifikimit të fushave të interesit të ndërsjellë dhe ndërtimit të marrëdhënieve sa më përmbajtësore. Ndërtimi i marrëdhënieve me shtetet njohëse do të bëhet në dy drejtime respektive varësisht nga shteti në fjalë, shtetet njohëse me të cilat kemi marrëdhënie diplomatike dhe shtetet njohëse me të cilat aktualisht nuk kemi marrëdhënie diplomatike. Me pjesën e dytë të shteteve propozohet vendosja e marrëdhënieve diplomatike, si një hap për prani më të madhe në rajone të tjera gjeografike përveç Evropës. Krahas kësaj, paralelisht në të dy grupet e shteteve do të propozohen nënshkrimi i marrëveshjeve në fushat e interesit të përbashkët.

Së pari, thellimi i marrëdhënieve dypalëshe do të bëhet përmes nënshkrimit të marrëveshjeve me qëllim të konsultimeve politike me partnerët e regjioneve të ndryshme në lidhje me çështje me ndikim regjional dhe ndërkombëtar, përfshirë ato të paqes dhe sigurisë ndërkombëtare.

Së dyti, do të inicohen marrëveshje me karakter ekonomik. Duke përfshirë marrëveshje për promovimin e investimeve të huaja direkte, eliminimin e taksimit të dyfishtë, marrëveshje për tregti të lirë, krijimin e komiteteve dhe forumeve të biznesit, si dhe bashkëpunimin e Odës Ekonomike të Kosovës me organizatat homologe të vendet respektive.

Së treti, do të përkrahet formimi dhe fuqizimi i grupeve të miqësisë parlamentare ku përmes diplomacisë parlamentare promovohet ky segement i rëndësishëm i bashkëpunimit dypalësh.

Tutje, do të inkurajohet bashkëpunimi i institucioneve të arsimit dhe shoqërisë civile në sferën e edukimit, kulturës dhe mediave. Këtu, Ministria e Punëve të Jashtme do të jetë institucion fasilitues për të ndihmuar në identifikimin e institucioneve të mundshme bashkëpunuese për të nënshkruar marrëveshje në fushën e arsimit të lartë, bashkëpunimin e mediave dhe shoqërisë civile, dhe organizimin e ngjarjeve kulturore në vendet respektive.

* + 1. Vendosja e marrëdhënieve me shtetet jo-njohëse

Deklarata e Pavarësisë së Kosovës në vitin 2008 ka qenë konfirmim i një realiteti të ri botëror. Po ashtu, konfirmimi i këtij procesi është bërë përmes Mendimit Këshillues të Gjykatës Ndërkombëtare të Drejtësisë në vitin 2010, duke deklaruar që shpallja e pavarësisë së Republikës së Kosovës nuk ka shkelur rregullat e së drejtës ndërkombëtare. Si rrjedhojë, politika e jashtme e Kosovës posedon argumentin më të fuqishëm ligjor, në formë të mendimit të organit më të lartë përgjegjës për interpretimin e së drejtës ndërkombëtare, për të kërkuar njohje të reja. Synimi për njohje të reja radhitet ndër prioritetet kryesore për konsolidimin e statusit ndërkombëtar të Republikës së Kosovës.

Vendet jo-njohëse do të targetohen në mënyrë të veçantë dhe me argumente. Diplomacia e Republikës së Kosovës do të jetë proaktive në këtë proces dhe të ndikojë në rajone gjeografike në të cilat tashmë është e pranishme përmes misioneve diplomatike dhe konsullore. Prioriteti për arritjen e njohjeve të Kosovës është obligim ndërinstitucional me obligim të një bashkërendimi të ngushtë.

Përmes këtij objektivi synohet:

* Thellimi i marrëdhënieve dhe bashkëpunimit me vendet njohëse;
* Vendosja e marrëdhënieve diplomatike me të gjitha vendet njohëse;
* Ndryshimi i qëndrimit të vendeve jo-njohëse.

Treguesit e matjes të këtij objektivi janë:

* Numri i misioneve të reja diplomatike të hapura me të gjitha vendet njohëse;
* Numri i marrëveshjeve të inicuara dhe të nënshkruara me vendet përkatëse;
* Numri i njohjeve të reja.
	1. **Anëtarësimi në organizata ndërkombëtare**

Rëndësi të veçantë për Republikën e Kosovës paraqet anëtarësimi në organizata ndërkombëtare. Në këtë frymë, Republika e Kosovës angazhohet për zgjerimit të gamës së organizatave në të cilat është anëtare, avancim në statusin e anëtarit të barabartë brenda organizatave pjesë e të tanimë cilave është dhe dhënien e kontributit pozitiv brenda këtyre organizatave.

Anëtarësimi në organizata shumëpalëshe i mundëson Republikës së Kosovës avancimin e interesave shtetërore në kuadër të kornizës institucionale të organizatave në fjalë, përmirësimin e imazhit shtetëror dhe forcimin e rolit si kontribuues për paqen, sigurinë dhe zhvillimin ndërkombëtar. Në mesin e organizatave shumëpalëshe, prioritet mbetet anëtarësimi i Republikës së Kosovës në Organizatën e Kombeve të Bashkuara, NATO dhe BE, si dhe në Interpol, Këshill të Evropës dhe UNESCO.

Vendimi rreth aplikimit për anëtarësim ne mekanizma shumëpalësh bazohet në perspektivën zhvillimore të vendit si dhe fushat me prioritet e që kanë të bëjnë me sundim të ligjit, të drejtat e njeriut, demokratizim, siguri, arsim, shkencë, shëndetësi dhe zhvillim ekonomik.

Republika e Kosovës synon anëtarësimin sa më të shpejtë në Interpol, Këshill të Evropës dhe UNESCO. Gjithashtu, Republika e Kosovës angazhohet për avancim të statusit në kuadër të Organizatës Ndërkombëtare të Frankofonisë.

Rëndësi të veçantë Republika e Kosovës i kushton avancimit të statusit, në anëtar të barabartë me të drejta të plota, në kuadër të organizatave a nismave pjesë e të cilave është si vëzhgues, pjesëmarrës apo në cilësi tjetër të ngjashme.

Përmes këtij objektivi synohet:

* Anëtarësimi në OKB;
* Finalizohet anëtarësimi në Interpol dhe UNESCO, si dhe avancimi i statusit në anëtar në Organizatën e Frankofonisë;
* Anëtarësimi në Këshill të Evropës;
* Avancimi i statusit në anëtar me të drejta të plota në organizatat/nismat rajonale pjesë e të cilave tanimë është Kosova, por me status tjetër (vëzhgues, pjesëmarrës apo tjetër).

Treguesit e matjes të këtij objektivi janë:

* Anëtarësimit në Interpol;
* Avancimi i statusit në shtet anëtar i Organizatën e Frankofonisë dhe në organizata e nisma të tjera;
* Anëtarësimi në UNESCO;
* Fillohet procesi i anëtarësimit në Këshill të Evropës.
1. **INTEGRIMI NË STRUKTURAT EUROATLANTIKE**

 Kosova synon anëtarësimin në BE dhe NATO. Për Republikën e Kosovës integrimi euroatlantik është ombrellë e përgjithshme e sigurisë dhe kornizë optimale e garantimit të prosperitetit dhe zhvillimit ekonomik të vendit.

Qeveria e Republikës së Kosovës anëtarësimin në BE e ka proklamuar si objektiv parësor; BE në anën tjetër ka rikonfirmuar një perspektivë të qartë evropiane për Kosovën. Prandaj, Integrimi në Bashkimin Evropian për Kosovën si shtet i ri, nuk është vetëm një qëllim, por edhe domosdoshmëri.

Anëtarësimi në BE paraqet mjet të forcimit të harmonisë sociale, politike dhe ekonomike, sikurse që kjo ka rëndësi edhe për pozicionimin e Kosovës në zhvillimet ndërkombëtare. Pa integrim në BE, Kosova si vend i vogël e ka të vështirë t’u bëjë ballë sfidave rajonale dhe ndërkombëtare.

Nënshkrimi në vitin 2015 dhe hyrja në fuqi e MSA-së në Prill 2016 ka paraqitur një pikë reference të veçantë të suksesit në integrimet evropiane të Kosovës. Qeveria e Kosovës është e përkushtuar në zbatimin me sukses të MSA-së. Qeveria e Kosovës dhe më pas Kuvendi i Kosovës, me 18 prill 2017, ka miratuar Planin Kombëtar për Zbatimin e MSA-së 2017-2021 (PKZMSA), nga i cili derivojnë obligime konkrete afatshkurtra dhe afatmesme për secilën ministri me qëllim të zbatimit të suksesshëm të MSA-së. Tanimë ka filluar rishikimi i këtij plani për vitin 2018, ku Qeveria e Republikës së Kosovës është e përkushtuar që t’i jap një dinamikë të re zbatimit të MSA-s.

Zbatimi i suksesshëm i MSA-së e obligon Qeverinë e Republikës së Kosovës që të bëjë përafrimin e politikës së jashtme të Kosovës me atë të BE-së. Kosova ka një përputhje të plotë me politikën e jashtme te BE-së. Mirëpo, Republika e Kosovës ende nuk është zyrtarisht pjesë e atyre shteteve që u kërkohet përafrimi i politikës së jashtme me atë të BE-së. Kjo pjesë në MSA mbulohet nga Titulli II - “Dialogu Politik”. MPJ si përgjegjëse direkte për zbatimin e kësaj pjese e ka konceptuar qëllimin e Dialogut Politik si forcim i lidhjeve dypalëshe në mes të Kosovës dhe BE-së në fushat si në vijim: Harmonizimi i politikave të jashtme, të sigurisë dhe mbrojtjes; Pjesëmarrja në komunitetin ndërkombëtar demokratik; Bashkëpunimi Rajonal dhe marrëdhëniet e mira ndërfqinjësore; Normalizimi i qëndrueshëm dhe i dukshëm i marrëdhënieve me Serbinë; Bashkëpunimi ndërkombëtar në çështjet e drejtësisë, lirisë dhe sigurisë; dhe Harmonizimi i politikave për sanksionet ndërkombëtare dhe masat restriktive.

Në kuadër të angazhimeve që ka ndërmarrë Ministria e Punëve të Jashtme për zbatimin e suksesshëm të Dialogut Politik, ajo ka zhvilluar një plan veprimi që përfshin të gjitha fushat e lartë përmendura, me objektiva konkrete afatshkurtra dhe afatmesme.

Në fushën e politikës së jashtme, Kosova do të vazhdojë bashkëpunimin dypalësh me shtetet anëtare dhe nuk do të reduktojë tërë qasjen e shtetit vetëm tek institucionet e BE-së përgjegjëse për çështje diplomatike, zgjerim dhe fqinjësi. Për më shumë kjo qasje do t’i mundësoi Kosovës që të mban aktive dinamikën integruese dhe tejkalimin më lehtë të pengesave të mundshme që vijnë nga institucionet e BE-së ku kërkohet konsensus i plotë. Për të arritur këtë, kërkohet që të vazhdohet me takime të rregullta në nivel të lartë dhe atij teknik, organizimi i ngjarjeve të përbashkëta dhe ndërmarrja e nismave me interes të përbashkët. Në këtë drejtim bashkëpunimi në fushën ekonomike me vendet anëtare të BE-së mbetet prioritet i diplomacisë ekonomike të Kosovës, si dhe diplomacia publike do të thellojë bashkëpunimin kulturor dhe ndërnjerëzor me shtetet anëtare të BE-së.

Një dimension i rëndësishëm në fushën e integrimit në BE është fqinjësia konstruktive, bashkëpunimi rajonal dhe shkëmbimi i përvojave me vendet tjera në rajon që janë anëtare të BE-së apo që gjenden në fazë më të avancuar. Deri më tani Kosova edhe formalisht ka lidhur bashkëpunim dypalësh në fushën e integrimeve evropiane me Shqipërinë, Malin e Zi, Bullgarinë dhe Kroacinë. Ky bashkëpunimin parasheh shkëmbimin e përvojave, asistencën teknike, si dhe ndarjen e informacioneve që ndërlidhen më përafrimin e legjislacionit dhe politikave publike, reformave institucionale, si dhe organizimit strategjik dhe politik për të lehtësuar dhe përshpejtuar në mënyrë efikase procesin deri tek anëtarësimi në BE. Në këtë drejtim, Kosova do të rrisë bashkëpunimin edhe me vendet tjera në rajon, veçanërisht me Slloveninë dhe Kroacinë si dy vende që janë anëtare të plota të BE-së. Kosova vazhdon të luajë rol konstruktiv në rajon edhe në kuadër të procesit të Berlinit.

* 1. **Zbatimi i suksesshëm i MSA-së dhe aplikimi për statusin e shtetit kandidat në BE**

*Konteksti dhe korniza institucionale*

Marrëveshja e Stabilizim-Asociimit (MSA) ndërmjet Bashkimit Evropian (BE) dhe Republikës së Kosovës[[5]](#footnote-5), si kornizë kontraktuale për aderim në BE, parasheh krijimin e një zone të tregtisë së lirë me BE-në, funksionimin e shtetit ligjor dhe forcimin e stabilitetit politik e institucional, për të qenë në gjendje për të marrë përsipër detyrimet që dalin nga *acquis* e BE-së. Kjo do të arrihet përmes përafrimit të legjislacionit vendor me *acquis*-në e BE-së dhe zbatimit të tij. Zbatimi i MSA-së përbën një nga shtyllat e Programit të Qeverisë 2017-2021, ndërsa Qeveria gjithashtu është zotuar që Kosova ta marrë statusin e vendit kandidat për anëtarësim deri në vitin 2020. MSA është duke u zbatuar përmes dy kornizave: prioriteteve politike (Agjendës për Reforma Evropiane, ERA) dhe reformave gjithëpërfshirëse të bazuara në *acquis* (Programit Kombëtar për Zbatimin e MSA-së, PKZMSA).

Rëndësia e MSA-së theksohet edhe nga BE në dy dokumentet politike të KE-së: Strategjinë për Ballkanin Perëndimor[[6]](#footnote-6) dhe Strategjinë e Zgjerimit.[[7]](#footnote-7)Atosynojnë konkretizimin e reformave në vendet aderuese të Ballkanit Perëndimor. Lidhur me Kosovën, ato nënvizojnë rëndësinë e zbatimit të prioriteteve politike në kuadër të ERA-s dhe normalizimit të plotë të marrëdhënieve me Serbinë përmes një marrëveshjeje përfundimtare ligjërisht të detyrueshme, por gjithashtu ajo e bashkëpunimit rajonal, veçanërisht përmes Procesit të Berlinit.

Strategjia për Ballkanin Perëndimor gjithashtu përmban një Plan Veprimi i cili përcakton gjashtë prioritete të BE-së për këtë rajon në vitet 2018 – 2020:

1. Forcimi i mbështetjes për sundimin e ligjit;
2. Shtimi i angazhimit në fushën e sigurisë dhe migracionit;
3. Mbështetja e zhvillimit socio-ekonomik;
4. Rritja e lidhshmërisë në infrastrukturë;
5. Agjenda Digjitale për Ballkanin Perëndimor; dhe
6. Mbështetja e pajtimit dhe marrëdhënieve të mira fqinjësore.

Për zbatimin e tyre kërkohen dy parakushte kritike: qasje të harmonizuar në të gjitha shtetet e rajonit dhe ekzistimin e marrëdhënieve të mira fqinjësore dypalëshe dhe shumëpalëshe. Pa këto dy parakushte, në veçanti Kosova mund të përballet me barriera të ndryshme politike, ekonomike, ligjore e administrative, të cilat ngadalësojnë përparimin në zbatimin e reformave që kërkon MSA dhe më tej, gjatë negociatave për anëtarësim. Më tej, në mënyrë që Kosova të përfitojë nga këto prioritete në zbatimin e reformave të qëndrueshme politike, ekonomike e institucionale, gjithashtu nevojitet konsolidimi dhe zgjerimi i pjesëmarrjes në organizatat e nismat rajonale, si dhe i marrëveshjeve dypalëshe dhe shumëpalëshe të bashkëpunimit. Rëndësi po të njëjtë në këtë drejtim kanë organizatat e BE-së dhe më gjerë që veprojnë në Evropë dhe marrëveshjet relevante.

Me rëndësi kyçe për zbatimin e MSA-së është funksionimi i duhur i kornizës së përbashkët institucionale me BE-në për mbikëqyrjen e zbatimit të reformave të dakorduara. Në nivel të prioriteteve politike, kjo kornizë është ajo e Dialogut të Nivelit të Lartë për Prioritetet Kyçe, ndërsa ajo e reformave të *acquis*-së përbëhet nga organet e stabilizim-asociimit BE – Kosovë të krijuara me MSA (Këshilli i Stabilizim-Asociimit, Komiteti, nënkomitetet dhe grupet e veçanta, si dhe Komiteti Parlamentar).

Institucionet kryesore përgjegjëse për zbatimin e këtij prioriteti mbetet Qeveria në tërësi, në veçanti Ministria e Punëve të Jashtme dhe Ministria e Integrimit Evropian, ndërsa sipas nevojës gjithashtu do të përfshihen ministritë e linjës dhe institucione të tjera shtetërore që merren me reforma konkrete, përfshirë Kuvendin dhe institucione të tjera të pavarura. Më konkretisht, përveç Kryeministrit, i cili bashkëkryeson takimet e Dialogut të Nivelit të Lartë për Prioritetet Kyçe, MPJ ka rol udhëheqës në funksionimin e Këshillit të Stabilizim-Asociimit, ndërsa MIE udhëheq dhe koordinon zbatimin e reformave gjithëpërfshirëse që kërkon MSA. Kjo e fundit përfshin udhëheqjen dhe menaxhimin e strukturave institucionale të stabilizim-asociimit, si dhe përcjelljen dhe monitorimin e zbatimit të reformave të planifikuara me PV ERA dhe PKZMSA.

Në kuadër të kësaj shtylle, Strategjia për Politikë të Jashtme parasheh tri prioritete:

* Zbatimi i prioriteteve politike të MSA-së dhe funksionimi i dialogut të reformave me BE-në përmes kornizës së përbashkët institucionale me BE-në;
* Ndërmarrja e hapave të vendimmarrjes politike me qëllim të marrjes së statusit të shtetit kandidat për anëtarësim në BE;
* Përafrimi i politikës së jashtme dhe të sigurisë me atë të BE-së dhe avancimi i dialogut politik.

Realizimi i këtyre prioriteteve kërkon komunikim efektiv me shtetet anëtare të BE-së (në kryeqytetet e tyre dhe me përfaqësitë e tyre diplomatike në Kosovë) dhe promovim i rezultateve të arritura në zbatimin e reformave që kërkon MSA, si dhe lobim, për të siguruar përkrahjen politike gjatë vendimmarrjes institucionale të BE-së lidhur me hapat e ardhshëm të aderimit të Kosovës. Përveç kësaj, prioritet duhet dhënë diplomacisë publike, në veçanti duke promovuar te palët e ndryshme të interesit në këto vende mundësitë dhe dobitë e bashkëpunimit ekonomik, politik dhe në sfera të tjera që sjell integrimi gradual i Kosovës në BE.

Realizimi i prioritetit të parë, Zbatimi i prioriteteve politike të MSA-së dhe funksionimi i dialogut të reformave me BE-në përmes kornizës së përbashkët institucionale me BE-në, do të vlerësohet bazuar në këta tregues:

* + Niveli i zbatimit të prioriteteve politike dhe reformave të bazuara në *acquis*;
	+ Hartimi dhe miratimi nga Qeveria e dokumenteve analitike politike, në baza tremujore, mbi zbatimin e prioriteteve politike dhe reformave të bazuar në *acquis*;
	+ Hartimi dhe miratimi nga Qeveria i dokumenteve të qëndrimeve politike, në baza tremujore, ku artikulohen kërkesat politike dhe aktivitet konkrete për arritjen e tyre, dhe prezantohen ato në kuadër të konsultimeve formale politike Dialogut të Nivelit të Lartë për Prioritete Kyçe, Këshillit të MSA-së;
	+ Zhvillimi i konsultimeve formale politike, të paktën çdo tre muaj, me Ambasadorin e BE-së dhe ata të Shteteve Anëtare të akredituar në Prishtinë, me qëllim të informimit mbi zbatimin e prioriteteve politike dhe reformave të bazuar në acquis;
	+ Hartimi dhe miratimi nga Qeveria i një dokument politik ku analizohet niveli i zbatimit të MSA-së dhe i përgatitshmërisë së Kosovës drejt marrjes së statusit të shtetit kandidat për anëtarësim, dhe aktivitet konkrete për arritjen e kësaj.

Realizimi i prioritetit të dytë, ndërmarrja e hapave të vendimmarrjes politike me qëllim të marrjes së statusit të shtetit kandidat për anëtarësim në BE, do të vlerësohet bazuar në këta tregues:

* + Hartimi dhe miratimi nga Qeveria i qëndrimeve dhe kërkesave politike para takimeve të Dialogut të Nivelit të Lartë për Prioritete Kyçe dhe Këshillit të Stabilizim-Asociimit në drejtim të marrjes së statusit të shtetit kandidat;
	+ Miratimi nga Kuvendi i një rezolute ku artikulohen qëndrimet dhe kërkesat politike në drejtim të marrjes së statusit të shtetit kandidat, dhe aktivitet për zbatimin e tyre;
	+ Zhvillimi i konsultimeve të rregullta politike me Shtetin kryesues të Presidencës, për informimin e tyre rreth zbatimit të MSA-së dhe përgatitshmërisë për marrjen e statusit të shtetit kandidat;
	+ Zhvillimi i konsultimeve të rregullta politike dypalëshe me Shtetet Anëtare, në nivel të ministrave përgjegjës për punë të jashtme dhe çështje evropiane, në veçanti para takimeve të rregullta tremujore të Këshillit të BE-së për Çështje të Përgjithshme, për informimin e tyre rreth zbatimit të MSA-së dhe përgatitshmërisë për marrjen e statusit të shtetit kandidat;
	+ Zhvillimi i konsultimeve të rregullta politike dypalëshe me Shtetet Anëtare, në nivel të Përfaqësive të Përhershme në Bruksel, në veçanti para takimeve të rregullta tremujore të Këshillit të BE-së për Çështje të Përgjithshme, për informimin e tyre rreth zbatimit të MSA-së dhe përgatitshmërisë për marrjen e statusit të shtetit kandidat;
	+ Zhvillimi i konsultimeve të rregullta politike dypalëshe dhe shumëpalëshe me shtetet e rajonit në nivel të ministrave përgjegjës për punë të jashtme dhe çështje evropiane, për harmonizimin e qëndrimeve me interes të përbashkët ndaj qëndrimeve dhe vendimeve politike të BE-së të politikës së zgjerimit të BE-së që ndërlidhet me Ballkanin Perëndimor.
	1. **Përafrimi i politikës së jashtme dhe të sigurisë me atë të BE-së dhe dialogu politik**

Përafrimi i politikës së jashtme dhe të sigurisë së Kosovës me atë të BE-së dhe dialogu politik si pjesë e detyrimeve të MSA-së janë të parapara në kreun II të saj, ndërsa ndërlidhen edhe me kreun III, mbi bashkëpunimin rajonal. Dispozitat mbi politikën e jashtme e të sigurisë dhe dialogun politik kanë për qëllim promovimin e: (1) pjesëmarrjes së Kosovës në komunitetin ndërkombëtar demokratik; (2) avancimin e perspektivës evropiane dhe afrimit me BE-në; (3) përafrimit të politikë së jashtme me politikën e përbashkët të jashtme dhe të sigurisë së BE-së; dhe (4) të bashkëpunimit efektiv, përfshirës dhe përfaqësues rajonal dhe të zhvillimit të marrëdhënieve të mira fqinjësore në Ballkanin Perëndimor. Më tej, kreu III kërkon nënshkrimin e marrëveshjeve dypalëshe me vendet që kanë nënshkruar MSA me BE-në në fushat e: (1) dialogut politik; (2) tregtisë së lirë, në përputhje me parimet e OBT-së; (3) lëvizjes së lirë reciproke të mallrave, punëtorëve, shërbimeve dhe kapitalit; dhe (4) drejtësisë, lirisë dhe sigurisë.

*Masat dhe aktivitetet prioritare*

Shikuar në kontekstin afatgjatë të anëtarësimit në BE, politika e jashtme e Kosovës do të fokusohet në gjashtë qëllime kryesore, të cilat përbëjnë shtyllat e politikës së përbashkët të jashtme dhe të sigurisë së BE-së, respektivisht në:

* Përafrimin e politikës së jashtme me atë të BE-së;
* Avancimi e pjesëmarrjes në komunitetin demokratik ndërkombëtar;
* Avancimin e bashkëpunimit rajonal dhe marrëdhënieve të mira fqinjësore;
* Normalizimin e plotë të marrëdhënieve me Serbinë;
* Avancimin e bashkëpunimit ndërkombëtar në fushat e drejtësisë, lirisë dhe sigurisë; dhe
* Përafrimin e politikës së jashtme me atë të BE-së lidhur me sanksionet ndërkombëtare dhe masat e tjera kufizuese.
	1. **Përafrimi i marrëdhënieve dhe integrimi i Kosovës në NATO**

Ndonëse me veçori të shumta specifike, për Republikën e Kosovës procesi i anëtarësimit në NATO shihet si kompatibil dhe i ndërlidhur ngushtë me anëtarësimin në BE. Rrjedhimisht, politika e jashtme e Kosovës i trajton këto procese si plotësuese të njëra-tjetrës.

Angazhimi aktual i NATO-s me institucionet e Republikës së Kosovës i kufizuar kryesisht në mbështetjen për FSK-së dhe MFSK-në dhe përmes KFOR-it, është i rëndësishëm, ndonëse i pamjaftueshëm. Prania e NATO-s në Kosovë (KFOR), aspekt ky më intensiv i marrëdhënies së gjithmbarshme ndërmjet Kosovës dhe NATO-s, vazhdon të jetë e mirëseardhur dhe të ketë një rol të rëndësishëm në ruajtjen e paqes dhe të sigurisë. Si rezultat i ndërtimit dhe fuqizimit të institucioneve vendore, tani ajo mbetet e reduktuar në reagues të tretë. Përderisa përgjegjësitë e forcave të NATO-s dhe të partnerëve janë objekt ndryshimi, njësoj sikurse edhe numri i pjesëtarëve të KFOR-it, duke pësuar një reduktim të vazhdueshëm në efektiv dhe përgjegjësi, garancia më e fuqishme dhe afatgjatë e sigurisë është anëtarësimi i vendit në NATO. Pavarësisht se roli i NATO-s në Kosovë (përmes KFOR dhe NALT) ka qenë tejet i rëndësishëm, raportet Kosovë – NATO duhet të reflektojnë rrethanat në të cilat institucionet kosovare marrin përgjegjësitë të cilat u takojnë. Kjo do t’i hapë rrugë vendosjes së marrëdhënieve kontraktuale Kosovë – NATO dhe avancimit të marrëdhënieve në nivelin politik – strategjik, nga ai aktual operativ dhe taktik.

Intensifikimi i dialogut me NATO dhe përfshirja në Partneritet për Paqe, si instrumente të rëndësishme për forcim të bashkëpunimit me NATO, janë prioritete afatmesme të Republikës së Kosovës. Kësaj do t’i paraprijë një agjendë e ngjeshur diplomatike nga ana e institucioneve të Kosovës, në bashkëpunim të ngushtë me shtetet anëtare të NATO-s që kanë njohur pavarësinë e Kosovës. Përmbushja e këtij synimi është në funksion të anëtarësimit të Republikës së Kosovës në NATO dhe paraqet shtyllë të domosdoshme së mbrojtjes së vendit, të garantimit të sigurisë dhe forcimit të rolit ndërkombëtar të Kosovës si faktor paqeje, stabiliteti dhe eksportues i sigurisë.

Në kuadër të Partneritet për Paqe, Republika e Kosovës synon, që bashkë me Aleancën të hartojë planin sa më përmbajtësor të partneritetit, përmes të cilit fuqizohet kontributi i Kosovës për paqe dhe siguri në botë (marrë parasysh gatishmërinë e plotë të FSK-së për pjesëmarrje në misione paqeruajtëse, përfshirë ato të NATO-s), thellohet ndër-veprueshmëria e institucioneve kosovare të sigurisë me ato të Aleancës dhe krijohet një urë e rëndësishme operacionale për ndërtim të besimit afatgjatë në fushën e mbrojtjes dhe të sigurisë.

Vendosja dhe zhvillimi i dialogut politik me NATO-n në nivelin më të lartë institucional paraqet komponentë të natyrshme e komplementare të bashkëpunimit të avancuar. Përmes Partneritetit për Paqe dhe dialogut intensiv me NATO, paralelisht dialogut dypalësh me shtetet anëtare, Kosova mëton sigurimin e kornizës së domosdoshme për parandalimin e kërcënimeve ndaj vendit.

Shikuar në kontekstin e synimit për anëtarësim në NATO, politika e jashtme e Kosovës do të fokusohet në qëllimet vijuese:

* Përfshirja në Partneritet për Paqe;
* Forcimi i bashkëpunimit dypalësh me shtete anëtare të NATO-s në fushën e mbrojtjes dhe të sigurisë;
* Forcimi i shkëmbimeve dypalësh me shtete anëtare jo-njohëse me qëllim të ndryshimit të qëndrimit në favor të përkrahjes së Kosovës drejt anëtarësimit në NATO;
* Pikësynim i vendit në kuadër të Partneritetit për Paqe është hartimi dhe miratimi sa më i shpejtë i Planit të Veprimit Individual të Partneritetit në përputhje me objektivat e përbashkëta dhe nevojat reale të Aleancës dhe Republikës së Kosovës.

Treguesit e matjes të këtij objektivi janë:

* Vendosja e misionit të veçantë në Bruksel, përgjegjës për raportet me NATO;
* Dialogu i intensifikuar politik me NATO;
* Marrëveshje të arritura me institucione relevante, të politikës së jashtme dhe të mbrojtjes, të shteteve anëtare;
* Shkëmbime të intensifikuara me katër vendet jo-njohëse;
* Bashkëpunim i thelluar me Asamblenë Parlamentare të NATO-s.
1. **PROMOVIMI I MARRËDHËNIEVE TË MIRA FQINJËSORE**

Republika e Kosovës i kushton rëndësi të veçantë promovimit të marrëdhënieve të mira fqinjësore. Në këtë rrafsh kultivimi i partneriteteve strategjike dhe kontributi aktiv brenda organizatave dhe nismave rajonale janë shtylla qendrore të politikës së jashtme. Shtyllë e tretë e objektivit të Republikës së Kosovës për ndërtim të marrëdhënieve të mira fqinjësore paraqet përmbyllja e dialogut me Serbinë me njohje reciproke.

* 1. **Partneritet strategjike**

Pikësynim konkret i Republikës së Kosovës në politikën e jashtme është zhvillimi i fqinjësisë së mirë dhe promovimi dhe rritja e bashkëpunimit rajonal, duke kontribuar në stabilitetin rajonal me aspirata integruese në BE dhe NATO.

Republika e Kosovës synon të luajë rolin i cili i takon në përpjekjet për sigurimin e paqes së qëndrueshme dhe të stabilitetit në rajon, me qëllim të intensifikimit dhe zgjerimit të marrëdhënieve diplomatike, ekonomike, kulturore me të gjitha vendet fqinje.

Në kuadër të bashkëpunimit konstruktiv rajonal, Republika e Kosovës është e përkushtuar në fuqizimin dhe thellimin e marrëdhënieve me shtetet e rajonit.

Meqenëse stabiliteti, demokratizimi dhe aspirata e përbashkët e integrimeve të plota euroatlantike rajonale është synim i përbashkët, atëherë bashkëpunimi me shtetet si Shqipëria, Maqedonia, Mali i Zi, Kroacia, Sllovenia, Bullgaria dhe Turqia e gjithashtu dhe me vendet tjera të rajonit, duhet të jetë në fokus të përpjekjeve të politikave për fqinjësi të mirë, duke zgjeruar raportet në terma konkretë.

Republika e Shqipërisë zë vend të veçantë në politikën e jashtme të Republikës së Kosovës, andaj me qëllim të avancimit të mëtejmë të marrëdhënieve po ashtu të ngushta politike, ekonomike dhe kulturore, Republika e Kosovës synon të thellojë partneritetin strategjik me këtë vend.

Në këtë aspekt, do të ketë angazhime të fokusuara për ndërtim të partneriteteve strategjike dhe me vendet tjera përkrahëse të rajonit që ndajnë aspiratat dhe vlerat e përbashkëta euro-atlantike.

Republika e Kosovës gjithashtu e parasheh si pjesë të nevojshme të politikës së jashtme shtimin e përpjekjeve për intensifikimin e raporteve me Bosnjën dhe Hercegovinën, në mënyrë që të krijohen parakushtet për realizimin e njohjes reciproke dhe vendosjes së marrëdhënieve shtetërore.

Përmes këtij objektivi synohet:

* Forcimi i subjektivitetit të Republikës së Kosovës;
* Forcimi i bashkëpunimit rajonal;
* Ruajtja e paqes në rajon.

Treguesit e matjes të këtij objektivi janë:

* Arritja e marrëveshjeve për partneritet strategjik dhe implementimi i tyre.
	1. **Përmbyllja e dialogut me Serbinë me njohje reciproke**

Parimi themelor në fushën e bashkëpunimit rajonal është fqinjësia e mirë dhe konstruktive me të gjitha shtetet e rajonit, dhe Republika e Kosovës me kujdes të veçantë promovon bashkëpunimin rajonal përmes raporteve dypalëshe me shtetet e rajonit, dhe ato shumëpalëshe në forumet dhe mekanizmat e ndryshme rajonale.

Republika e Kosovës synon të ndërtojë marrëdhënie të mira me të gjitha vendet fqinje, gjithnjë në bazë të parimit të reciprocitetit dhe bashkëpunimit të ndërsjellë.

Republika e Kosovës mbetet e përkushtuar në procesin e normalizimit të plotë të marrëdhënieve me Serbinë dhe vazhdimit të dialogut politik, duke respektuar të arriturat dhe marrëveshjet në mes të dy vendeve, si dhe duke njohur rëndësinë e zbatimit të tyre në pajtueshmëri me Kushtetutën e Republikës së Kosovës dhe vendimet e saj.

Pikësynimi kryesor i Republikës së Kosovës është përmbyllja e procesit të dialogut mes dy vendeve me një marrëveshje ligjore ndërkombëtarisht të obligueshme, përmes së cilës duhet të ndodhë njohja reciproke ndërmjet Republikës së Kosovës dhe Republikës së Serbisë.

Institucionet e Republikës së Kosovës vlerësojnë se nënshkrimi i marrëveshjes ligjore ndërkombëtarisht të obligueshme ndërmjet Republikës së Kosovës dhe Republikës së Serbisë, do të mundësojë normalizimin e plotë të marrëdhënieve ndërmjet dy shteteve fqinje.

Përmes këtij objektivi synohet:

* Njohja e ndërsjellë me Republikën e Serbisë;
* Vendosja e marrëdhënieve diplomatike.

Treguesit e matjes të këtij objektivi janë:

* Nënshkrimi dhe implementimi i marrëveshjes juridikisht të detyrueshme dhe ndërkombëtarisht të garantuar.
	1. **Kontributi aktiv në organizatat dhe nismat rajonale**

Institucionet e Republikës së Kosovës synojnë të fuqizojnë bashkëpunimin e gjithanshëm me shtetet e rajonit përmes bashkëpunimit dypalësh si dhe përmes bashkëpunimit shumëpalësh në kuadër të organizatave dhe nismave rajonale.

Korniza e përbashkët ekonomike, ushtarake dhe e sigurisë energjetike e Evropës Jug-Lindore janë pika të referimit të politikës rajonale të Republikës së Kosovës. Siguria ekonomike dhe ajo e sigurisë janë garantues të sovranitetit, integritetit territorial, të qeverisjes demokratike si dhe të mirëqenies sociale të shteteve të rajonit, janë interes i Republikës së Kosovës.

Bashkëpunimi shumëpalësh rajonal është ndër objektivat e rëndësishëm të politikës së jashtme të Kosovës. Bashkëpunimi shumëpalësh do të arrihet përmes pjesëmarrjes aktive dhe qasjes pro-aktive në forumet dhe mekanizmat rajonal.

Përmes pjesëmarrjes dhe kontributit aktiv në organizata dhe nisma rajonale synohet forcimi i bashkëpunimit rajonal si dhe njëkohësisht ushtrimi dhe fuqizimi i subjektivitetit ndërkombëtar të Republikës së Kosovës.

Fokusi kryesor i Kosovës është në dinamizimin e rolit në kuadër të organizatave dhe nismave rajonale. Në këtë kuadër, Kosova do të rris kapacitetet për përgatitjen e projekteve kapitale që do të mbështeteshin nga organizatat dhe nismat rajonale.

Me rëndësi të madhe është ushtrimi i suksesshëm i Kryesimit të radhës të Procesit të Bashkëpunimit të Evropës Juglindore (SEECP) në periudhën 2019-2020, si dhe të ketë përfaqësim drejtues dhe profesional në organizata dhe nisma rajonale, siç është RCC, MARRI etj.

Kosova do të nxisë prani aktive në kuadër të nismave rajonale që synojnë fuqizimin e shkëmbimeve dhe bashkëpunimit ndërmjet të rinjve, OJQ-ve dhe kategorive të ndryshme të shoqërisë, siç është Zyra për Bashkëpunim Rinor Rajonal (RYCO) me seli në Tiranë. Vëmendje e posaçme do t’i kushtohet nismave që kanë të bëjnë më transport dhe infrastrukturë, siç është Traktati i Komunitetit të Transportit (TCT).

 Kosova, po ashtu, ka për synim të thellojë kontributin dhe angazhimin e saj në sigurinë rajonale. Në këtë kontekst, me rëndësi të veçantë për Kosovën është avancimi i pozitës dhe që sa më parë të bëhet anëtare e plotë e Kartës SHBA – Adriatik (A5), si një platformë përkrahëse në përpjekjet e vendeve të rajonit për t’u anëtarësuar në NATO.

Sa i përket organizatave dhe nismave rajonale në të cilat Kosova nuk është ende anëtare, në të ardhmen synohet që të bëhemi pjesë e së paku tre organizatave dhe nismave të tilla rajonale, të cilat kanë të bëjnë me shëndetësi dhe çështje të sigurisë: (Rrjetit Shëndetësor të Evropës Juglindore) (SEEHN), Qendra e Zbatimit të Ligjit në Evropën Juglindore (SELEC), Konventa e Kooperimit Policor për Evropën Juglindore - PCC SEE (ku Kosova aktualisht nuk është anëtare por merr pjesë si e ftuar).

Përmes këtij objektivi synohet:

* Fuqizimi i subjektivitetit të Republikës së Kosovës;
* Marrja e kryesimeve në organizata rajonale;
* Ngritja e përfaqësimit të kuadrove kosovare në organizata rajonale;
* Përfaqësimi i barabartë i Kosovës me shtete tjera (eliminimi nga përdorimi i fusnotës).

Treguesit e matjes të këtij objektivi janë:

* Numri i organizatave rajonale ku marrim kryesime;
* Numri i përfaqësuesve kosovar në organizata rajonale.
1. **PROMOVIMI I VLERAVE TË PËRGJITHSHME DHE I IMAZHIT TË REPUBLIKËS SË KOSOVËS NË BOTË**

Në kuadër të politikës së jashtme vëmendje të veçantë meriton diplomacia publike. Diplomacia publike ofron gamë të gjerë veçanërisht një shtet të vogël dhe të ri si Kosova.

Republika e Kosovës do të prezantohet me dy veçori të përgjithshme e të gërshetuara që mund të përkufizohen si “tradicionale” dhe “të reja” me qëllim të informimit së më të mirë të opinionit ndërkombëtar për vlerat e vendit tonë. Për një vend që vazhdimisht punon për të dëshmuar subjektivitetin e tij ndërkombëtar, promovimi i veçorive dhe vlerave të përgjithshme është ndër prioritetet kryesore të politikës së tij të jashtme.

Promovimi i vlerave “tradicionale” ka të bëjë me historinë dhe kulturën e vendit. Kosova është një vend i pasur me trashëgimi kulturore dhe posedon diversitetin nga shumë aspekte të cilat meritojnë të shpalosen për audiencë të huaj. Diversiteti dhe interakcioni ndërmjet komuniteteve të ndryshme etnike dhe fetare në Kosovë ka bërë të mundur që të krijohet një hapësirë me vlera të mëdha historike dhe kulturore. Mozaiku i pasur kulturor është i shpërfaqur edhe në aspektin arkitekturor po edhe në atë folklorik.

Komponenta “e re”, ka të bëjë me Republikën e Kosovës si një shtet i ri, me mesatare të moshës së re, si shoqëri e avancuar dhe e hapur ndaj risive. Shteti i ri ka nevojë për promovim dhe njohje dhe si i tillë duhet të nxitet dhe shfrytëzohet interesimi i komunitetit ndërkombëtar për identitetin, dinamikën dhe vlerat e një shteti të ri.

Duke promovuar veçoritë dhe vlerat kryesore, Kosova gjithashtu do të projektoj imazh pozitiv, duke ushtruar ndikim dhe duke promovuar të rinjtë në proceset vendimmarrëse, si dhe duke përdorur mekanizmat e ndryshme për të krijuar një opinion publik i cili promovon qëllimet e vendit. Kultura, në mënyrë të qartë dhe të kuptueshme, duhet të përdoret si një instrument i komunikimit të pozitës së Republikës së Kosovës në botë.

* 1. **Forcimi i diplomacisë publike**

Shfrytëzimi i drejtë i instrumenteve opinionbërëse do të përshpejtojë procesin e promovimit pozitiv dhe aktiv të Republikës së Kosovës në botë. Duke filluar nga mjetet e komunikim masiv si dhe aktivitetet e ndryshme do të ndikohet në rritjen e interesimit për Kosovën, në përmirësimin e imazhit të vendit si dhe ndërrimin e perceptimeve nga ato negative në pozitive. Kosova përmes instrumenteve të tilla do të promovohet si shtet demokratik, i pavarur, dhe si faktor stabiliteti dhe paqeje.

Institucionet e Republikës së Kosovës do të përkrahin projektet promovuese mediale botërore për Republikën e Kosovës. Gjithashtu do të inkurajohen përfaqësuesit institucional për promovim medial, si dhe obligohen përfaqësuesit e misioneve diplomatike të Republikës së Kosovës për plane afatmesme të aktiviteteve të cilat do të jenë pjesë e promovimit medial me veçori specifike për rajone të ndryshme të botës.

Qeveria e Republikës së Kosovës, gjegjësisht Ministria e Punëve të Jashtme në bashkëpunim me institucionet dhe agjencitë tjera shtetërore do të organizojë aktivitete të ndryshme, ne veçanti vizitat familjarizuese për gazetarët dhe agjencitë të turizmit të vendeve të ndryshme në kuadër të diplomacisë publike dhe diplomacisë së turizmit.

Institucionet e Republikës së Kosovës do të angazhohen më shumë për paraqitjen e aktiviteteve të tyre në platformat qeveritare. Do të punohet më shumë në përditësimin e informacioneve me tematikat e ndryshme si kulturë, arsim, turizëm. Do të punohet për inkorporimin e portaleve promovuese në portalin e Ministrisë së Punëve të Jashtme dhe do të fuqizohet bashkëpunimi me organizata joqeveritare që punojnë për promovimin e artit, kulturës e sportit të Republikës së Kosovës në botë.

Për arritje të qëllimit për të krijuar imazhin dhe përshtypjen e dëshiruar me një shtet të caktuar, do të organizohen aktivitetet e komunikimit politik. Komunikimi politik si një mjet i diplomacisë publike ka për qëllim krijimin e imazhit dhe perceptimit pozitiv për Republikën e Kosovës. Qeveria e Republikës së Kosovës përmes institucioneve të linjës do të përkrah aktivitetet kulturore të cilat do të shërbejnë për promovimin më të mirë të vendit. Grupet e ndryshme, përfshirë ato folklorike, orkestrat e muzikës popullore, Filharmonia e Kosovës, baleti, do të gëzojnë përkrahje për aktivitetet e tyre jashtë vendit. Po ashtu do të përkrahet edhe promovimi i letërsisë kosovare në botë.

Republika e Kosovës, përmes institucioneve përgjegjëse, do të përkrah aktivitetet e ndryshme kulturore të diasporës me qëllim të forcimit të lidhjeve të tyre me atdheun. Gjithashtu do të përkrahen programet e përbashkëta të Ministrisë së Diasporës ku janë përfshirë të rinjtë nga diaspora së bashku me rininë shteteve ku jetojnë ata. Aktivitetet e tilla do të kontribuojnë në promovimin e vlerave të Kosovës në botën e jashtme.

Misionet diplomatike të Republikës së Kosovës do të kenë prioritet promovimin e vendit para audiencës diplomatike dhe publikut të gjerë të vendit nikoqir. Kjo nënkupton edhe lobimin e vazhdueshëm për njohjen e Republikës së Kosovës. Kjo nënkupton bashkëpunimin me OJQ në Kosovë dhe në vendet nikoqire që janë të profilizuara në diplomaci publike. Gjithashtu, misionet diplomatike do të kultivojnë kontakte të rregullta me mediat e vendit nikoqir me qëllim të prezantimit sa më të denjë të vendit para audiencës lokale. Misionet diplomatike, gjithashtu do të angazhohen në lehtësim të zgjerimit të pranisë së bizneseve dhe prodhimeve kosovare në tregun botëror.

* 1. **Promovimi i të drejtave të njeriut**

Institucionet e Kosovës do të inkurajojnë dhe mbështesin financiarisht aktivitetet e përbashkëta të studiuesve, si ata të huaj, ashtu edhe vendor. Qeveria do të përkrahë aktivitetet e institucioneve të arsimit të lartë publik dhe privat, si dhe të OJQ-ve, ku do të trajtohen temat e ndërlidhura me të drejtat e njeriut.

Aktivitete tematike (konferenca, panele etj.) për bashkëjetesën, tolerancën, të drejtat e njeriut dhe për temat tjera universale, si dhe temat tjera të ndryshme me interes për Republikën e Kosovës do të përkrahen si formë e pjesëmarrjes në dialogun ndër-kulturor me pjesën tjetër të botës.

* 1. **Rritja e pjesëmarrjes në rrjete dhe nismave joqeveritare**

Institucionet e Kosovës do të përkrahin pjesëmarrjen e përfaqësuesve të niveleve të ndryshme në konferencat dhe aktivitetet me renome të lartë ndërkombëtare. Gjithashtu misionet diplomatike të Republikës së Kosovës do të angazhohen rreth identifikimit të aktiviteteve të tilla dhe në bashkëpunim me institucionet qendrore do të punojë në përcaktimin dhe sigurimin e pjesëmarrjes së intelektualëve nga Kosova në platformat e ndryshme ndërkombëtare.

Sot të rinjtë zënë një vend shumë të rëndësishëm në mbrojtjen e interesave dhe vlerave shtetërore marrë parasysh rritjen e ndikimit të mediave sociale dhe dinamizmit rinor. Rrjedhimisht, aktivitetet e poshtëshënuara do të mbështeten me qëllim që të rinjtë të përfshihen në procesin e promovimit si dhe për arritjen e efektit përmes tyre.

Universitetet do të inkurajohen për organizimin e paneleve akademike dhe aktiviteteve të tjera për studentët për temat që ndërlidhen me diplomaci publike. Gjithashtu Ministria e Punëve të Jashtme në bashkëpunim me institucionet e larta publike dhe private do të organizojnë aktivitete për studentët në këtë fushë. Ministria e Punëve të Jashtme në këtë kuadër periodikisht do të organizoj garat për fotografi dhe shkrim për temat që ndërlidhen me promovimin e Republikës së Kosovës.

Gjatë vizitave të studentëve të huaj në Kosovë do të organizohen edhe programe promovuese kulturore e sportive në kuadër të aktiviteteve të diplomacisë publike. Gjithashtu do të përkrahen organizatat joqeveritare për takimet dhe aktivitet e rinjve të huaj me ato të Kosovës.

Përmes këtij objektivi synohet:

* Promovimi i imazhit pozitiv të Republikës së Kosovës;
* Promovimi i vlerave kulturore dhe potencialeve tjera të Republikës së Kosovës.

Treguesit e matjes të këtij objektivi janë:

* Aktivitetet e përbashkëta për studiues vendor dhe ndërkombëtar të Kosovës;
* Aktivitete tematike për bashkëjetesë, tolerancë fetare, të drejta të njeriut.
1. **PROMOVIMI I INTERESAVE EKONOMIKE TË REPUBLIKËS SË KOSOVËS**

Zhvillimi ekonomik është një ndër prioritetet kryesore të vendit. Bashkë me orientimin e qartë mbi interesat ekonomike të vendit dhe zbatimit të plotë të politikave ekonomike, edhe diplomacia ekonomike ndikon në zhvillimin ekonomik të vendit. Për këtë arsye promovimi i interesave ekonomike është një prej objektivave strategjike të politikës së jashtme të Republikës së Kosovës.

Promovimi i interesave ekonomike të vendit bëhet përmes organizimit të mirë të instrumentit të diplomacisë ekonomike. Synimet kryesore e këtij instrumenti janë integrimi i vendit në tregjet e vendeve të tjera, sidomos me vendet e zhvilluara; pjesëmarrje në organizatat ndërkombëtare ekonomike dhe financiare; inkurajimi i investitorëve potencial për të investuar në Kosovë si dhe ndërkombëtarizimi me qëllim të nxitjes së eksportit të prodhimeve kosovare. Diplomacia ekonomike po ashtu është një instrument që shfaqet edhe në turizëm, në ndërtimin e imazhit të shtetit, promovimin e shkencës, teknologjisë e tjera. Me vendosmëri dhe me qasje strategjike, përmes diplomacisë ekonomike të përkrahur me angazhime në fushën e diplomacisë publike, Republika e Kosovës synon të ndërtoj identitetin (*brendin*) e saj në arenën ndërkombëtare.

* 1. **Forcimi i diplomacisë ekonomike përmes sistemit të integruar**

Përmirësimi i koordinimit dhe komunikimit ndër institucional është një prej objektivave kryesore të diplomacisë ekonomike të Republikës së Kosovës. Me bashkërendim të ngushtë ndër-institucional rritet efikasiteti si dhe do të rritet besimi tek institucionet dhe aktorët ekonomik të vendit.

Kosova çdo vit organizon aktivitete të ndryshme me qëllim kryesor tërheqjen e investimeve, promovimin e prodhimeve kosovare dhe rritjen e eksporteve. Përmes aktiviteteve synohet rritja e konkurrueshmërisë ndërkombëtare si dhe mbrojtja e interesave të kompanive kosovare dhe në këtë mënyrë edhe mbrojtja e interesave ekonomike të Republikës së Kosovës.

Duke qenë se aktivitete të shumta promovuese jashtë vendit organizohen si nga Agjencia për Investime dhe Përkrahjen e Ndërmarrjeve në Kosovë (KIESA) ashtu edhe nga institucione të tjera, do të ketë bashkërendim të ngushtë për maksimalizim të përpjekjeve me qëllim të përbashkët. Rol të veçantë në këtë rrafsh mbetet për Ministrinë e Punëve të Jashtme dhe misionet diplomatike në botë. Për këtë arsye për koordinim dhe komunikim më të mirë diplomacia ekonomike e vendit do të organizohet përmes një sistemi të integruar.

Me formimin e Këshillit Koordinues për Diplomaci Ekonomike të udhëhequr nga Ministria e Punëve të Jashtme do të lehtësohet koordinimi i aktiviteteve ekonomike i gjithë aktorëve si dhe përmes këtij mekanizmi do të rritet cilësia e aktiviteteve jashtë vendit. Lidhur me funksionimin e Këshillit Koordinues do të hartohet një rregullore e cila, ndër të tjera, siguron edhe përfaqësimin e disiplinuar në aktivitetet promovuese të Republikës së Kosovës. Gjithashtu në këtë Këshill do të diskutohen edhe idetë për nismat dhe format e reja të bashkëpunimit ekonomik me shtetet tjera.

Digjitalizimi i diplomacisë ekonomike është një element tjetër që nxitë rritjen e efikasitetit në angazhimet e institucioneve në fushën e diplomacisë ekonomike duke kontribuuar në krijimin e një sistemi të integruar. Në portalin e Ministrisë së Punëve të Jashtme do të inkorporohet portali për diplomaci ekonomike si dhe në te do të integrohen ueb-faqet dhe materialet e ministrive dhe agjencive të linjës dhe të partnereve tjerë të fushës.

* 1. **Promovimi i mundësive për investime me mobilizimin e diplomacisë**

Misionet diplomatike dhe konsullore të Republikës së Kosovës në shtetin pranues do të angazhohen për organizimin dhe rritjen e cilësisë së aktiviteteve të KIESA-së, OEK-ut, institucioneve të linjës si dhe të organizatave tjera afariste kosovare. Gjithashtu do të angazhohen për organizimin e aktiviteteve dypalëshe, si dhe për pjesëmarrjen e Republikës së Kosovës në forume dhe aktiviteteve të tjera të rëndësishme shumëpalëshe.

Misionet diplomatike dhe konsullore të Republikës së Kosovës, do të identifikojnë dhe rekomandojnë pjesëmarrjen e institucioneve të linjës dhe të organizatave të tjera ekonomike në aktivitete cilësore për promovimin e mundësive për investime të organizuar në shtetin pranues. Gjithashtu do të angazhohen për pjesëmarrjen e aktorëve të jashtëm me potencial investues në aktivitetet e organizuara në Republikën e Kosovës.

Në përputhje me Urdhëresën e Ministrisë së Punëve të Jashtme për diplomatët e ngarkuar me diplomaci ekonomike, do të organizohen forume, takime dhe aktivitete të tjera me organizatat e bizneseve dhe në bazë të potencialit investues do të realizohen vizita kompanive me qëllim të inkurajimit të tyre për të investuar ose për të krijuar partneritete me ndërmarrjet e Republikës së Kosovës.

Misionet diplomatike dhe konsullatat e Republikës së Kosovës, në mënyrë të rregullt dhe koherente do të komunikojnë me institucionet e linjës, organizatat afariste dhe me mediat e shkruara dhe elektronik të shtetit pranues lidhur me zhvillimet pozitive ekonomike në Kosovë dhe atyre periodikisht do tu përcjellin materialet promovuese për vendin tonë.

Gjithashtu diaspora ka një rol të veçantë në rritjen e investimeve në Republikën e Kosovës. Ministria e Diasporës dhe e Investimeve Strategjike ka kontribuar në formimin e rrjeteve të bizneseve të diasporës. Për rritjen e efikasitetit të punës në raport me rrjetet e bizneseve të diasporës, aktivitetet jashtë vendit do të koordinohen përmes Ministrisë së Punëve të Jashtme. Bashkërendimi i mirëfilltë ndërinstitucional në raport me rrjetet bizneseve të diasporës do të faktorizon aktorët kosovar në arenën ekonomike ndërkombëtare dhe në këtë mënyrë do të rritet efikasiteti i Republikës së Kosovës në fushën e diplomacisë ekonomike.

Institucionet e linjës, agjencitë dhe organizatat tjera ekonomike do të inkurajohen që përmes Ministrisë së Punëve të Jashtme dhe me përkrahjen e Ministrisë së Diasporës dhe Investimeve Strategjike të planifikojnë dhe organizojnë programe enkas për afaristët e diasporës. Me koordinim të KIESA-s përmes Ministrisë së Punëve të Jashtme dhe me përkrahjen e Ministrisë së Diasporës dhe Investimeve Strategjike në mënyrë rutine brenda dhe jashtë vendit do të organizohen takime dhe sesione informuese enkas për biznese të diasporës. Gjithashtu prioriteti i diplomatëve të Republikës së Kosovës në fushën e diplomacisë ekonomike do të jetë identifikimi dhe komunikimi me bizneset e diasporës me qëllim të inkurajimit të tyre për të investuar në Kosovë.

* 1. **Rritja e eksporteve përmes bashkëpunimit të diplomacisë së Republikës së Kosovës me sektorin privat dhe publik**

Misionet diplomatike dhe konsullore të Republikës së Kosovës do të angazhohen për ndërkombëtarizimin e kompanive kosovare private dhe publike duke kontribuar që organizatat ekonomike dhe kompanitë kosovare të marrin pjesë në aktivitete të ndryshme në shtetin pranues. Po ashtu, duke inkurajuar edhe pjesëmarrjen e organizatave ekonomike dhe të kompanive të huaja për pjesëmarrje në aktivitetet e organizuara në Kosovë.

Ambasadat e Republikës së Kosovës në baza vjetore do të përpilojnë kalendarin e aktiviteteve kryesore promovuese si panaire, forume e tjera në shtetin pranues. Ky kalendar aktivitetesh do të shpërndahet tek subjektet ekonomike përmes Ministrisë së Punëve të Jashtme, me qëllim të inkurajimit të pjesëmarrjes në këto aktivitete. Gjithashtu misionet diplomatike dhe konsullatat e Republikës së Kosovës do të bëjnë njoftimin e aktiviteteve promovuese të organizuara në vendin tonë para subjekteve ekonomike të shtetit nikoqir.

Diplomacia ekonomike do të angazhohet për identifikimin e partnerëve për kompanitë kosovare sidomos për qëllime të eksportit të prodhimeve të Republikës së Kosovës. Misionet diplomatike dhe konsullatat do të ofrojnë ndihmë për subjekte ekonomike të vendit, përfshirë përmes sqarimit të procedurave të eksportit në shtetin pranues dhe vlefshmërisë së certifikatave dhe dokumenteve tjera për eksport.

* 1. **Forcimi i sektorit të turizmit për interesat ekonomike**

Në kuadër të angazhimeve për forcimin e diplomacisë publike të cekura në Objektivën 4.1 të këtij dokumenti, institucionet e Republikës së Kosovës do të angazhohen për organizimin e vizitave familjarizuese për gazetarët dhe agjencitë të turizmit. Përveç qëllimeve tjera që kryesisht ndërlidhen me imazhin dhe opinionin për Republikën e Kosovës, në pyetje janë edhe përfitimet ekonomike që ndërlidhen me dinamizmin e vizitave turistike në vendin tonë. Republika e Kosovës ka burime dhe kapacitete turistike që duhet të promovuar maksimalisht.

Ministria e Punëve të Jashtme do të inkurajojë institucionet e linjës si dhe organizatat dhe agjencitë e turizmit për bashkëpunimin e tyre me organizatat, agjencitë e turizmit të shteteve të tjera me qëllim të krijimit të partneriteteve të reja që ndërlidhen me interesat e palëve, si dhe me qëllim të përfitimit nga përvojat e aktorëve të jashtëm turistik.

Përmes këtij objektivi synohet:

* Promovimi dhe mbrojtja e interesave ekonomike të Republikës së Kosovës;
* Promovimi i mundësive për investime në Republikën së Kosovës;
* Ndërkombëtarizimi i kompanive kosovare;
* Rritja e eksportit.

Treguesit e matjes të këtij objektivi janë:

* Aktivitetet promovuese jashtë vendit;
* Numri i investimeve;
* Rritja e eksporteve;
* Rritja e numrit të turistëve.
1. **MEKANIZMAT E ZBATIMIT, MONITORIMIT DHE RAPORTIMIT**

Ministria e Punëve të Jashtme do të mbikëqyrë në vazhdimësi zbatimin e Strategjisë së Politikës së Jashtme në përputhje me Udhëzimin Administrativ Nr. 07/2018 për Planifikimin dhe Hartimin e Dokumenteve Strategjike dhe Planeve të Veprimit.

Me këtë nënkuptohen veprimet e poshtëshënuara:

Monitorimin e rregullt të zbatimit të këtij dokumenti strategjik, do ta bëjë Zyra e Drejtorit të Përgjithshëm dhe ajo e Sekretarit të Përgjithshëm të MPJ-së;

Për të bërë një gjë të tillë, do të përpilohet raporti vjetor i zbatimit të strategjisë, i cili do të ofrojë vlerësimin e përgjithshëm në lidhje me:

Arritjet kundrejt objektivave përmes treguesve të vendosur;

Afatin kohor të veprimeve të ndërmarra;

Përdorimin e burimeve financiare;

Pengesat kryesore të zbatimit;

Çfarëdo faktori të ri që ndikon në zbatim;

Masat e sugjeruara korrigjuese, duke përfshirë sigurimin e fondeve që mungojnë.

Raporti vjetor do të përpilohet gjatë tremujorit te parë te vitit pasues nga aprovimi i strategjisë. Ky raport miratohet nga Sekretari i Përgjithshëm i MPJ-së.

1. **NDIKIMI BUXHETOR**
1. **PKZMSA 2017-2021**: http://www.kryeministri-ks.net/repository/docs/PKZMSA\_2017-2021\_miratuar\_nga\_Qeveria\_(2).pdf [↑](#footnote-ref-1)
2. **PKZMSA 2017-2021**: http://www.kryeministri-ks.net/repository/docs/PKZMSA\_2017-2021\_miratuar\_nga\_Qeveria\_(2).pdf [↑](#footnote-ref-2)
3. **Strategjia për Njohje 2011**: http://www.kryeministri-ks.net/repository/docs/Strategjia\_per\_Arritjen\_e\_Njohjes\_se\_Plote\_Nderkombetare\_te\_Republikes\_se\_Kosoves\_SHQ.pdf [↑](#footnote-ref-3)
4. **Dokumentet Strategjike 2018:** http://kryeministri-ks.net/wp-content/uploads/docs/Plani\_Vjetor\_i\_Dokumenteve\_Strategjike\_2018\_sq.doc [↑](#footnote-ref-4)
5. Gazeta Zyrtare e Bashkimit Evropian, *Marrëveshja e Stabilizim-Asociimit (MSA) BE – Kosovë,* prill 2016, <https://eur-lex.europa.eu/legal-content/EN/TXT/PDF/?uri=CELEX:22016A0316(01)&from=EN>. [↑](#footnote-ref-5)
6. Komisioni Evropian, *Strategjia për Ballkanin Perëndimor,* shkurt 2018, [https://ec.europa.eu/commission/sites/beta-political/files/communication-credible-enlargement-perspective-ëestern-balkans\_en.pdf](https://ec.europa.eu/commission/sites/beta-political/files/communication-credible-enlargement-perspective-western-balkans_en.pdf). [↑](#footnote-ref-6)
7. Komisioni Evropian, *Strategjia për Ballkanin Perëndimor,* prill 2018,<https://ec.europa.eu/neighbourhood-enlargement/sites/near/files/20180417_strategy_paper_en.pdf>. [↑](#footnote-ref-7)